Document ID: 31984R2137

*****
ΚΑΝΟΝΙΣΜΟΣ (ΕΟΚ) αριθ. 2137/84 ΤΗΣ ΕΠΙΤΡΟΠΗΣ
της 25ης Ιουλίου 1984
για τη θέσπιση των λεπτομερειών εφαρμογής σχετικά με την επέκταση της ισχύος ορισμένων κανόνων που έχουν θεσπιστεί από τις οργανώσεις παραγωγών οπωροκηπευτικών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1035/72 του Συμβουλίου της 18ης Μαΐου 1972 περί κοινής οργανώσεως αγοράς στον τομέα των οπωροκηπευτικών (1), όπως τροποποιήθηκε τελευταία από τον κανονισμό (ΕΟΚ) αριθ. 1332/84 (2), και ιδίως το άρθρο 15β,
Εκτιμώντας:
ότι ο κανονισμός (ΕΟΚ) αριθ. 3285/83 του Συμβουλίου (3) θέσπισε τους γενικούς κανόνες σχετικά με την επέκταση της ισχύος ορισμένων κανόνων που έχουν θεσπιστεί από μία οργάνωση παραγωγών οπωροκηπευτικών ή από μία ένωση οργανώσεων παραγωγών· ότι πρέπει, ως εκ τούτου, να θεσπιστούν οι λεπτομέρειες εφαρμογής των προαναφερόμενων κανόνων·
ότι το άρθρο 15β του κανονισμού (ΕΟΚ) αριθ. 1035/72 προβλέπει, στην παράγραφο 11, την υποχρέωση να ανακοινώνεται προς έγκριση στην Επιτροπή ο κατάλογος των οικονομικών περιφερειών· ότι πρέπει να ανακοινώνονται επίσης τα κριτήρια βάσει των οποίων εξακριβώνεται αν τηρούνται οι όροι που καθορίζονται στην παράγραφο 2 του προαναφερόμενου άρθρου·
ότι το άρθρο 15β παράγραφος 3 του κανονισμού (ΕΟΚ) αριθ. 1035/72 προβλέπει την ανακοίνωση στην Επιτροπή, εκ μέρους των κρατών μελών, των κανόνων που σκοπεύουν να καταστήσουν υποχρεωτικούς για το σύνολο των παραγωγών μιας συγκεκριμένης οικονομικής περιφέρειας· ότι είναι απαραίτητο η ανακοίνωση αυτή να συνοδεύεται από συμπληρωματικές πληροφορίες ώστε να είναι δυνατόν να εξακριβώνεται αν η αίτηση για επέκταση της ισχύος είναι δικαιολογημένη·
ότι, σύμφωνα με το άρθρο 15β παράγραφος 6 του κανονισμού (ΕΟΚ) αριθ. 1035/72, η Επιτροπή εξουσιοδοτείται να αρνείται αίτηση ή να ακυρώνει την επέκταση της ισχύος των κανόνων που της έχουν ανακοινωθεί· ότι πρέπει να προβλεφθεί προθεσμία μετά τη λήξη της οποίας θεωρείται ότι η ισχύς των κανόνων έχει επεκταθεί·
ότι το άρθρο 18α του κανονισμού (ΕΟΚ) αριθ. 1035/72 προβλέπει ότι, όταν εφαρμόζεται το άρθρο 15β παράγραφος 1 στοιχεία γ) και δ), το κράτος μέλος χορηγεί αποζημίωση στους παραγωγούς που δεν είναι μέλη για τα προϊόντα που δεν έχουν τεθεί σε εμπορία ή που έχουν αποσυρθεί από την αγορά· ότι πρέπει, κατά συνέπεια, τα κράτη μέλη να ανακοινώνουν στην Επιτροπή τους οργανισμούς που έχουν ορίσει για να εξασφαλίσουν τη λειτουργία του εν λόγω καθεστώτος·
ότι το άρθρο 15β παράγραφος 8 του κανονισμού (ΕΟΚ) αριθ. 1035/72 προβλέπει ότι μπορούν να εισπράττονται εισφορές από τους παραγωγούς που δεν είναι μέλη, για την κάλυψη ορισμένων εξόδων· ότι πρέπει το ενδιαφερόμενο κράτος μέλος να ανακοινώνει στην Επιτροπή το ποσό των εισφορών αυτών·
ότι οι κανόνες μπορούν να καταστούν υποχρεωτικοί για τους παραγωγούς που δεν είναι μέλη για μια περίοδο που δεν υπερβαίνει τα τρία έτη· ότι, κατά συνέπεια, πρέπει να διευκρινιστεί η ημερομηνία λήξεως της προθεσμίας για την εφαρμογή των κανόνων αυτών·
ότι η Επιτροπή Διαχειρίσεως Οπωροκηπευτικών δεν διατύπωσε γνώμη στην προθεσμία που όρισε ο πρόεδρός της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Όταν εφαρμόζεται το άρθρο 15β παράγραφος 11 του κανονισμού (ΕΟΚ) αριθ. 1035/72, τα ενδιαφερόμενα κράτη μέλη ανακοινώνουν στην Επιτροπή τον κατάλογο των οικονομικών περιφερειών που αναφέρονται στην παράγραφο 2 του εν λόγω άρθρου, και διαβιβάζουν συγχρόνως κάθε στοιχείο το οποίο επιτρέπει, όσον αφορά τον ορισμό των οικονομικών περιφερειών, την εξακρίβωση της τήρησης των όρων που προβλέπονται στην παράγραφο 2 του προαναφερόμενου άρθρου.
Άρθρο 2
Τα κράτη μέλη ανακοινώνουν στην Επιτροπή, για καθε- μία από τις οικονομικές περιφέρειες και για καθένα από τα προϊόντα που αποτελούν αντικείμενο αίτησης για επέκταση της ισχύος των κανόνων, τα εξής:
1. την οργανωση παραγωγών ή την ένωση οργανώσεων παραγωγών που ζήτησε επέκταση της ισχύος των κανόνων, τους κανόνες για τους οποίους προβλέπουν την ημερομηνία κατά την οποία παράγει αποτέλεσμα η επέκταση της ισχύος των κανόνων αυτών·
2. τον αριθμό των παραγωγών που είναι μέλη αυτής της οργώνωσης ή ένωσης και τον συνολικό αριθμό των παραγωγών της οικονομικής περιφέρειας, των οποίων η παραγωγή πρόκειται να τεθεί σε εμπορία· τα στοιχεία αυτά αφορούν την κατάσταση που υφίσταται κατά την ημερομηνία που η αίτηση διαβιβάζεται από το κράτος μέλος·
3. τον συνολικό όγκο της παραγωγής στην οικονομική περιφέρεια καθώς και τον όγκο της παραγωγής που έχει τεθεί σε εμπορία από την οργάνωση παραγωγών ή την ένωσή τους, κατά την τελευταία περίοδο εμπορίας για την οποία υπάρχουν στοιχεία·
4. τα αποτελέσματα των διαβουλεύσεων που προβλέπονται στο άρθρο 15β παράγραφος 1 του κανονισμού (ΕΟΚ) αριθ. 1035/72.
Άρθρο 3
Οι κανόνες, εκτός εκείνων που αναφέρονται στην παράγραφο 1 στοιχείο γ) του άρθρου 15β του κανονισμού (ΕΟΚ) αριθ. 1035/72, καθίστανται υποχρεωτικοί μετά τη λήξη προθεσμίας 30 ημερών από την ανακοίνωσή τους στην Επιτροπή, εκτός αν η Επιτροπή έχει αποφασίσει, πριν από τη λήξη της προθεσμίας αυτής, ότι οι κανόνες αυτοί δεν μπορούν να καταστούν υποχρεωτικοί κατ' εφαρμογή της παραγράφου 6 του εν λόγω άρθρου.
Άρθρο 4
Τα κράτη μέλη ανακοινώνουν στην Επιτροπή, για κάθε οικονομική περιφέρεια και πριν από την έναρξη κάθε περιόδου εμπορίας, τις οργανώσεις παραγωγών ή άλλων φυσικών ή νομικών προσώπων που έχουν ορίσει για την πραγματοποίηση της απόσυρσης των προϊόντων τα οποία δεν μπορούν να τεθούν σε εμπορία ή έχουν αποσυρθεί από την αγορά, σύμφωνα με το άρθρο 15β παράγραφος 9 του κανονισμού (ΕΟΚ) αριθ. 1035/72.
Άρθρο 5
Όταν εφαρμόζεται η παράγραφος 8 του άρθρου 15β του κανονισμού (ΕΟΚ) αριθ. 1035/72, τα κράτη μέλη ανακοινώνουν στην Επιτροπή το ποσό των κατά κεφαλή εισφορών που πρέπει να καταβάλλουν οι παραγωγοί οι οποίοι δεν είναι μέλη της οργάνωσης ή της ένωσης οργανώσεων παραγωγών, καθώς και τα διάφορα έξοδα που αναφέρονται στην πρώτη και τη δεύτερη περίπτωση της εν λόγω παραγράφου.
Άρθρο 6
Οι κανόνες των οποίων η ισχύς επεκτείνεται κατά τα τρία πρώτα έτη εφαρμογής του καθεστώτος επέκτασης έχουν διάρκεια η οποία δεν μπορεί να υπερβεί το τέλος της περιόδου εμπορίας που άρχισε κατά το τρίτο έτος εφαρμογής του καθεστώτος.
Άρθρο 7
Τα κράτη μέλη ελέγχουν αν πληρούνται οι προϋποθέσεις σχετικά με την αντιπροσωπευτικότητα, που προβλέπονται στο άρθρο 3 δεύτερη περίπτωση του κανονισμού (ΕΟΚ) αριθ. 3285/83, και προβαίνουν σε σχετική ανακοίνωση στην Επιτροπή πριν από το τέλος της περιόδου εμπορίας που άρχισε κατά το τρίτο έτος εφαρμογής του καθεστώτος.
Άρθρο 8
Τα κράτη μέλη που έχουν καταστήσει υποχρεωτική την επέκταση της ισχύος των κανόνων ανακοινώνουν στην Επιτροπή και στα άλλα κράτη μέλη τους κανόνες των οποίων η ισχύς έχει επεκταθεί, από τη θέση σε εφαρμογή της εν λόγω επέκτασης.
Άρθρο 9
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 25 Ιουλίου 1984.

Labels: 12
17
6